કુંભકર્ણ ઢીલોઢસ્સ થઇને કહે, ‘‘યાર, એ જ તો તકલીફ છે. તમે લોકો દર દશેરાએ મારા ભાઇ રાવણનાં ઊંચાં પૂતળાં બનાવીને એને ફૂંકી મારો છો. એ તમારો અને રાવણ વચ્ચેનો ઇશ્યૂ છે. એમાં મારે વચ્ચે નથી પડવું. પણ , ટેલ મી કે વ્હાય મી ? મને એટલે કે કુંભકર્ણને તમે લોકો રાવણ ભેગો શા માટે બાળો છો ? મેં તમારું શું બગાડ્યું છે ? તું પોતે પણ સાક્ષી છો. તારા અને મારા જેવા દુનિયાભરના ઊંઘણશીઓ સાક્ષી પુરાવશે કે જેમને મોટા અવાજે નસકોરાં બોલાવવાની ટેવ હોય એ સિવાયના કોઇ ઊંઘણશી દુનિયામાં ક્યાંય કોઇનેય નડતા નથી. તોય મારું દહન શા માટે ? હું શું રાવણનો ભાઇ છું એ મારો વાંક ? ’’